C 351/2

Mnenje Komisije

z dne 14. oktobra 2019

v zvezi z načrtom za odlaganje radioaktivnih odpadkov, nastalih pri razgradnji jedrske elektrarne Barsebäck in delovanju začasnega skladišča radioaktivnih odpadkov št. 2 na Švedskem

(Besedilo v švedskem jeziku je edino verodostojno)

(2019/C 351/02)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

V skladu s členom 37 Pogodbe Euratom je Evropska komisija 23. maja 2019 od švedske vlade prejela splošne podatke v zvezi z načrtom za odlaganje radioaktivnih odpadkov (2), nastalih pri razgradnji jedrske elektrarne Barsebäck in delovanju začasnega skladišča radioaktivnih odpadkov Barsebäck št. 2 na Švedskem.

Na podlagi teh podatkov in dodatnih informacij, ki jih je Komisija zahtevala 26. junija 2019, švedski organi pa so jih predložili 19. julija 2019, ter po posvetovanju s skupino strokovnjakov je Komisija oblikovala naslednje mnenje:

1. Razdalja med elektrarno v Barsebäck in najbližjo mejo z drugo državo članico, v tem primeru Dansko, je 20 km.

2. Med običajnim postopkom razgradnje jedrske elektrarne Barsebäck ni verjetno, da bi izpusti tekočih in plinastih radioaktivnih snovi povzročili izpostavljenost prebivalstva v drugi državi članici, ki bi bila pomembna z zdravstvenega vidika, ob upoštevanju mejnih doz iz direktive o temeljnih varnostnih standardih (Direktiva Sveta 2013/59/Euratom (3)). Pri delovanju začasnega skladišča radioaktivnih odpadkov Barsebäck št. 2 ne bodo nastale tekoče niti plinaste radioaktivne snovi.

3. Trdni radioaktivni odpadki se začasno skladiščijo na kraju samem, dokler ne bodo prepeljani v odobrene centre za predelavo in odlagališča na Švedskem. Trdni neradioaktivni odpadki in odpadne snovi, ki ustrezajo ravni opustitve nadzora, bodo izvzeti iz regulativnega nadzora in odstranjeni kot običajni odpadki ali ponovno uporabljeni ali reciklirani. To bo potekalo v skladu z merili, določenimi v temeljnih varnostnih standardih (Direktiva 2013/59/Euratom).

4. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila pomembna z zdravstvenega vidika, ob upoštevanju referenčnih nivojev iz temeljnih varnostnih standardov (Direktiva 2013/59/Euratom).

Komisija zato meni, da izvajanje načrta za odlaganje radioaktivnih odpadkov v kateri koli obliki, nastalih pri (i) razgradnji jedrske elektrarne Barsebäck in (ii) delovanju začasnega skladišča radioaktivnih odpadkov Barsebäck št. 2, ki se oba nahajata na Švedskem, tako med običajnim obratovanjem kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne pomeni tveganja za radioaktivno kontaminacijo vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb temeljnih varnostnih standardov (Direktiva 2013/59/Euratom).

V Bruslju, 14. oktobra 2019 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadnih snovi v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom (UL L 13, 17.1.2014, str. 1).